E L Ő T E R J E S Z T É S

**Szombathely Megyei Jogú Város Közgyűlése Szociális és Lakás Bizottságának 2019. december 18-i ülésére**

#### Tájékoztató a sportszervezetek részére biztosított szállások használatának vonatkozásában lefolytatott egyeztetések eredményéről

A Szociális és Lakás Bizottság a 34/2019. (XI.27.) SzLB. sz. határozatában felkérte a Bizottság elnökét, hogy a sportszervezetek részére biztosított szállások használatának indokoltsága vonatkozásában a szükséges szakmai és jogi egyeztetéseket folytassa le, és annak eredményéről a Bizottságot tájékoztassa.

Fentiekre tekintettel az alábbi tájékoztatást adom:

A lakáshoz jutás, a lakbérek és lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.01.) önkormányzati rendelet 42. § értelmében Szombathely területén működő sportszervezetek részére legfeljebb 25 szállás biztosítható. Jelenleg a városban 13 db olyan bérlakás van, amelyeket az alábbi táblázatban szereplő sportszervezetek használnak:

|  |  |
| --- | --- |
| **Sportszervezet neve** | **Bérlakások száma (db)** |
| Haladás Labdarúgó és Sportszolgáltató Kft. | 8 |
| Falco-Vulcano Energia KC Szombathely | 1 |
| Viktória-Trend Optika FC | 1 |
| Controll SE | 1 |
| Szombathelyi Kézilabda Klub és Akadémia | 1 |
| Szombathelyi Sportközpont és Sportiskola NZrt. | 1 |
| **Összesen** | **13** |

A Haladás Labdarúgó és Sportszolgáltató Kft. részére biztosított átmeneti szállásokban végzett környezettanulmányok alapján a lakásokban lakók számának alakulását a következő táblázat tartalmazza:

|  |  |  |
| --- | --- | --- |
| **Cím** | **lakás nagysága/komfortfokozata/szobaszáma** | **lakók száma** |
| **Nádasdy F. u. 17. 3/18.** | 34 m2 / komfortos / 1 szoba | 1 |
| **Nádasdy F. u. 17. 3/18.** | 45 m2 / komfortos / 1+1 fél | 1 |
| **Nádasdy F. u. 17. 3/20.** | 51 m2 / komfortos / 2 szoba | 1 |
| **Váci M. u. 51. 2/5.** | 67 m2 / összkomfortos / 2+2 fél szoba | 3 |
| **Bem J. u. 29/A. fszt. 1.** | 73 m2 / komfortos / 3 szobás | 5 |
| **Hunyadi J. u. 49.3/316.** | 54 m2 / összkomfortos / 2 szoba | 4 |
| **Kőszegi u. 8. 1/8.** | 103 m2 / összkomfortos / 3 szoba | 2 |
| **Bem J. u. 6. 6/21.** | 53 m2 / összkomfortos / 2 szoba | nem ismert\* |

\* környezettanulmány készítését 2 alkalommal megkíséreltük, értesítést hagytunk, de a lakó egyik alkalommal sem tartózkodott otthon.

A szombathelyi lakásállomány nagyfokú kihasználtsága, a bérbeadásra tekintettel beadott kérelmek száma jól tükrözik, hogy a városban a költözhető, lakhatásra alkalmas önkormányzati bérlakás állomány nem elégíti ki a lakásbérletek iránti keresletet. A lakhatással kapcsolatos problémák megoldása koncepcionális szinten lehetséges, a kialakult lakáspiaci helyzet és a társadalmi érintettség összetettsége okán. A koncepció egyik legfontosabb eleme a jelenlegi bérlakás-állomány növelése. Az önkormányzati lakásgazdálkodásnak szociális és társadalompolitikai célokat kell szolgálnia, ugyanakkor a jelenlegi bérlakás hasznosítás rendszerében a sportszervezetek részére történő szállás biztosítása nem sorolható ide. Az ezen jogcímen juttatott szállások tekintetében a sportolók pozitív diszkriminációja történik, amely nem indokolt a lakhatási szegénységgel küzdőkkel szemben. A Közgyűlés 2019. december havi ülésén kerül megtárgyalásra a szombathelyi lakásrendelet módosításának tervezete, amely többek között tartalmazza ennek a szállásformának a megszüntetését azzal, hogy a jelenleg érvényben lévő szálláshasználati szerződések ne kerüljenek meghosszabbításra, és indokolt esetekben közvetlenül a bérlakásokban jelenleg élők részére történjen a bérbeadás. Az indokoltság alátámasztása céljából a javaslatban szerepel, hogy az ingatlanokban lakóknál az életkörülményeik megismerése céljából környezettanulmány készítése, valamint a kijelölést megelőzően a Szociális és Lakás Bizottság javaslatainak figyelembevétele történjen.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2019. december 12.**

**/: Dr. Czeglédy Csaba sk. :/**

a Bizottság elnöke

**HATÁROZATI JAVASLAT**

**…/2019. (XII.18.) SzLB. sz. határozat**

A Szociális és Lakás Bizottság a sportszervezetek részére biztosított szállások használatának vonatkozásában lefolytatott egyeztetések eredményéről szóló tájékoztatót megtárgyalta, és azt elfogadta.

**Felelős:** Dr. Czeglédy Csaba, a Szociális és Lakás Bizottság elnöke

/a végrehajtásért:

Szentkirályi Bernadett, a Lakásiroda vezetője/

**Határidő:** azonnal